Bieszczady nasjonalpark

Bieszczady nasjonalpark (polsk: Bieszczadzki Park Narodowy) er den tredje største nasjonalparken i Polen. Parken ligger i Det subkarpatiske voivodskap i det sørøstlige hjørnet av landet, med grense mot Slovakia og Ukraina. Historie Parken ble opprettet i 1973. På den tiden dekket den bare 59,55 km², men i løpet av årene ble den utvidet fire ganger. De siste utvidelsene fant sted i 1996 (da parken innlemmet de tidligere landsbyene Bukowiec, Beniowa og Carynskie) og i 1999 (da de tidligere landsbyene Dzwiniacz, Tarnawa og Sokoliki ble lagt til). Parken har et areal på 292,02 km², og dekker de høyeste områdene i den polske delen av Bieszczady-fjellene. I 1992 ble parken og områdene rundt del av et biosfærereservat under UNESCO, Østkarpatiske biosfærereservat, som har et totalt areal på 2 132,11 km² og inkluderer deler i Slovakia og (siden 1998) Ukraina. Geografi Omtrent 80 % av Bieszczady nasjonalpark er dekket av skog, som hovedsakelig er naturskog med urørte områder. Den høyeste toppen i parken, Tarnica, er 1 346 moh. Fauna Nasjonalparken har et rikt dyreliv, med flere arter av truede dyr som trives i området, blant dem brunbjørn, ulv, europeisk villkatt, villsvin, bevere, oter og gaupe, samt hjort, elg og visent (over 500 bor i området). Parken inneholder fuglearter som ørner og ugler, og er hjem til den største polske bestanden av æskulapsnok. Parken er tynt befolket (færre enn 1 person per km²), noe som betyr at dyr kan streife fritt rundt. Regionen er populær blant turister, men det er ikke mange fasiliteter der. Rundt 70 % av parken regnes som et strengt beskyttet naturreservat, noe som betyr at utvidelse av stinettet er begrenset. Parkmyndighetene fremmer fotturer. Referanser Eksterne lenker (en) Offisielt nettsted (en) Bieszczady National Park – kategori av bilder, video eller lyd på Commons